  Виталий Пронин Шаерысьтымы следовательёс кырмизы Глазовын улӥсь 49 аресъем кышномуртэ. Ог ар талэсь азьло со 4 аресъем Артур Жуковез вием.2015-тӥ ар. 21-тӥ апрель. Нуназе бере 4 час котыр. Артур песянаеныз ӵош ульчае шудыны потэ. Песянай жуг-жаген пакетсэ куштыны шуыса кошке. Пияшез огназэ кельтэ. Лыктэ но - Артур ӧвӧл. Бускельёсызлэсь юалляське: нокин но пичильтокез ӧз адӟы. Та бӧрсьы песянай вазиське югдурез утисьёслы. Соку ик утчаськыны потэ 200 пала адями. Ульчаосты, азбаръёсты сяна, соос бугыръяло Чупчи шурлэсь пыдэссэ но. Но Артурлэсь шокасьтэм мугорзэ бускельёсыз шедьто ай, 10 нунал ортчыса гинэ. Соку ик шараяське: пияш виемын - улонысь кошкем трос вирзэ ыштэменыз йырин.Следствиея управлениысь пресс-служба ивортэмъя, югдурез утисьёс йыр вандӥсез ар пала утчазы. 700 свидетельлэсь юалляськизы, 180 экспертиза ортчытӥзы - та ужъя 37 том люкаськиз. 2 сюрслэсь ятыр адямилэсь ДНК-зэ эскеризы шаерысьтымы, Казаньысь, Москваысь, Санкт-Петербургысь экспертъёс. Следовательёслы юрттӥськизы Москваысь туно-пелёос гинэ но. Озьы вань кужымез огазеяса, адями виись кырмемын.Маиз абдратэ: Артурез сопал дуннее келям кышномурт ужамын нылпи юртын. Берло вакытэ тыршемын городысь огаз больницаын медсестра луыса. Паймытэ соиз: Артурлэсь мугорзэ шедьтон нуналэ кышномурт, нокыӵе кариськытэк, вуэ Жуковъёс доры песятайзылы укол пуктон вылысь. Пияшлэн ӵыжы-выжыосыныз ӵош кайгыремъяське: адями виисез одно ик шедьтоно! Кызьы кышномуртлэн киыз ӝутӥськиз нылпи вылэ - аслаз кык нунокъёсыз будо...Со кӧшкемыт нуналэ кышномурт магазинысь бертэ вылэм. Артур кампетсэ курыны кутскем. Соиз сётымтэ. Артурлэн йырыз кур луэм - нылкышно шоры изэн лэзем. Та бӧрсьы кышномурт пияшез мыжгем - пичильток йырсазьзэ ыштэм. Берло ини Артурез вием. Кызьы кышномурт татчыозь эрикын ветлӥз - паймымон. Угось  следовательёс улон интызэ вазенгес ик пыр-поч эскерыса потӥзы вал.Артурлэн анаез со вакытэ пытсэт сьӧрын пуке вал. Атаез улэ мукет городын пиеныз ӵош - Артурлэн вань на кыкто выныз. Соин пияш будӥз песянаез бордын. Кызьы пусъе валтӥсь следователь Владимир Никешкин, этелэн сямыз капчи ик вылымтэ - вераськоназ ӵемысь кутылэм жоб кылъёсты.Следствиея комитетысь юстицияя полковниклэн, криминалистикая ёзэн кивалтӥсьлэн Роман Широбоковлэн чакламезъя, кышномуртъёс берло дыре  паймытъяло асьсэды лек воземенызы. Котькуд ар пӧлазы шедё сыӵеосыз - адямиез тышканы гинэ ӧвӧл, виыны кизы пыре.- Кылсярысь, 2009-тӥ арын пусъемын 151 адямиез быдтон учыр, - вера Роман Витальевич. - Та пӧлысь 24-ез быдэстэмын кышномуртъёсын. Берло аръёсы та лыдпус 18 котырын возиське ке вал, кылем арын со нош ик 24-ёзь вуиз.Глазовысь кышномурт вылэ Уголовной кодексысь 105-тӥ статьяя - адямиез виён - уж ӝутэмын. Кышномурт ог 20 арлы пытсэт сьӧры шедьыны быгатоз.Ольга Корепанова Туспуктӥз Ксения Ворончихина Теги: кышкытлыклэсьутиськон шуэресучыр  